Šipoš, Michal, poslanec NR SR (2024-06-20):
Ďakujem veľmi pekne. Chcem pozdraviť všetkých kolegov, ktorí vydržali tuná ešte 19.28 h byť v tomto pléne a neužívajú si voľno, neužívajú si čas so svojimi rodinami, ale poctivo tu sedia a snažia sa argumentovať. Bohužiaľ, je to, sú to len argumenty zo strany opozície, tak ako sme vždy zvyknutí. Pretože vždy, keď išlo o zákony, kde koalícia nemá argumenty, tak vždy nám skracujú rozpravu, vždy nám obmedzujú čas, vždy jednoducho chcú, aby to mali čo najskôr z krku, pretože argumenty nie sú. Tie argumenty, ktoré sa snažia nám predstaviť alebo oficiálne ich musia niekde povedať, niekde napísať, tak tie argumenty nesedia, pretože aj ich vlastní kolegovia ich usvedčujú z klamstva. Proste niektorí nevydržia, myslia si, že sú páni vesmíru, že môžu búrať semafory a nič sa im nestane, a oni to jednoducho povedia natvrdo ako pán predsedajúci. Proste oni chcú štátnu televíziu, to všetci vieme, oni sa tu nechcú hrať na nejakú verejnoprávnu, kde by zazneli názory z jednej, z druhej strany, že by bola nejaká férová súťaž, že by sme bojovali o argumenty, kto má lepšiu, kto má lepší argument, kto jednoducho ten svet vidí inak. Oni chcú, aby sa proste v tejto televízii, v RTVS, po novom STVR, rozprávala už len ich pravda. Toto každý súdny, príčetný človek vie a vidí. Ja chcem ešte využiť tento čas, ktorý mi dovolili vládni poslanci na to, aby som sa vyjadril, aj keď mnohí moji kolegovia sa už nemôžu vyjadriť, lebo nevyšiel na nich čas, tak skúsim týchto osem minút využiť a prihovoriť sa občanom Slovenskej republiky, pretože vládnym poslancom, bohužiaľ, už nemá zmysel sa prihovárať. Ja som si myslel, že niektorí vládni poslanci, ktorí sú možno prvýkrát v parlamente, alebo možno sú to poslanci, ktorých som si myslel, že majú ešte nejaké možno svedomie alebo majú nejakú vnútornú silu sa postaviť tomu zlu, ktoré tu pretláčajú tých deväť mesiacov, ale pochopil som, že pri zákone, kedy sa skracovala premlčacia doba pri znásilnení, kedy sme ich vyslovene prosili, aby to nerobili, aby nehlasovali o takto brutálnom zásahu, tak jednoducho vtedy sa odhalili tie charaktery a ukázalo sa, že oni nemajú tú silu, aby sa postavili tomu zlu. 	Proste už len čakajú, kedy to dnes zbehne a budú môcť zahlasovať za to, aby SNS-ka, aby Andrej Danko, aby pán Huliak, Kotlár a všetci predstavitelia SNS-ky mali konečne svoju televíziu. Lebo oni si myslia, že keď budú mať svoju televíziu, že oni sa udržia pri moci. To je, celé to je len o tom. Vystrašení po eurovoľbách vedia, že keď nebudú mať hlasnú trúbu, tak proste ich vystrieda REPUBLIKA v ďalších voľbách. Proste príde Mazurek, Uhrík a ich rozsekajú, rozbijú ich na sociálnych sieťach, lebo vedia rýchlejšie rozprávať blbosti, vedia viacej si vymyslieť hoaxov a dezinformácií, a tá stará garda s pánom Michelkom, pri všetkej úcte, HZDS, tam jednoducho už nestíhajú týmto novodobým mudrlantom, ktorí ich prečíslili v eurovoľbách. Čiže dnes sa, páni a dámy, bavíme o tom, že či posledný pokus SNS-ky ovládnutím Slovenskej televízie a rozhlasu sa, jednoducho či sa im podarí zachrániť na politickej scéne. Samozrejme, že odkedy sú pri moci, nemajú absolútne žiadnu hanbu, nemajú absolútne žiadnu chuť pomáhať ľuďom robiť veci, o ktorých sme sa tu bavili, ktoré sľubovali na bilbordoch krížom-krážom – znižovanie cien energií, znižovanie cien potravín, výstavby nových centier, nemocníc, proste pomoci toho, čo sľubovali, jednoducho sa nedočkáme. Dočkávame sa toho, že nám skracujú rozpravy, že rozbíjajú elitných vyšetrovateľov, aby už nevyšetrovali ich zločiny, rozbíjajú a ničia špeciálnu prokuratúru, aby elitní prokurátori už nerobili svoju robotu. Jednoducho dosadzujú si svojich ľudí do Súdnej rady. No a čerešnička na torte je štátna verejnoprávna televízia, ktorá už bude chrliť len ich pravdu a ich názory, ktoré, o ktorých všetci dobre vieme. Veď za tých deväť mesiacov sa už nazbieralo veľa odborníkov, či pán Huliak, expert na CO2, pán Kotlár, expert na pandémie, pán Danko, samozrejme, tie semafory, pani Šimkovičová, odborníčka na konferencie v Dubaji, pán Machala, expert na plochú Zem, pán Michelko, ako som spomínal, expert na konšpirácie a vredy, kde jednoducho po atentáte na premiéra on nemá problém hovoriť o tom, že opoziční politici sú vredy, že ich treba zničiť. To je ten mier, to je ten pokoj, o ktorom tu hovoria. No a môžme sa baviť o expertovi Blahovi, expert na vrahov, na zločincov. Viac tu máme kolegyňu Vaľovú, ktorá je expertka na veštenie, a takto by sme mohli pokračovať. Asi Slovensko potrebuje zažiť viac takýchto expertov, asi potrebujú ľudia na Slovensku sa zobudiť, tak ako sa píše v našej hymne, pretože to, čo tu stvárajú, to, čo si oni jednoducho dovoľujú, je absolútne arogantné, je absolútne nesprávne. A ja chápem, že oni vidia v Maďarsku svoj vzor, vidia Viktora Orbána a myslia si, že keď to takto budú robiť, že im to bude fungovať. A áno, je to aj taký veľký test a je to veľká otázka na občanov Slovenskej republiky, či takýmito krokmi, takýmito výrokmi, takýmto správaním, takýmto obmedzovaním rozpravy, či oni vlastne prebijú a dokážu to, čo dokázal Viktor Orbán v Maďarsku. Ja pevne verím, že ľudia na Slovensku sa zobudia, že po tom všetkom, čo tu nastvárali, po tom všetkom, čo ešte sa chystajú nastvárať títo odborníci a títo experti, že ľudia na Slovensku sa zobudia a nedovolia im po ďalších voľbách pokračovať v tomto rozvrate spravodlivosti, právneho štátu, kultúrnych inštitúcií a opäť tu nastane zmena, kde sa bude môcť Slovensko nadýchnuť, kde budú môcť prísť do diskusných relácií aj opoziční politici, nielen tí vybraní vládnymi predstaviteľmi, ale aj tí, ktorí boli riadne zvolení do parlamentu ako zástupcovia nášho hnutia SLOVENSKO, ktorí majú jednoducho zákaz chodiť do televízií, predpokladám, že do RTVS sa už asi počas tejto garnitúry nedostaneme. Takže ja verím, že ľudia na Slovensku sa zobudia. Je to obrovský test, je to obrovská výzva. Dámy a páni, vraciame sa do času mečiarizmu, kde sme videli relácie Ako ďalej, pán premiér , kde sme videli, ako sa úseky diaľničné otvárali s pani Claudiou Schifferovou, ktorá bola brutálnym spôsobom vyplatená, kde Gérard Depardieu chodil otvárať diaľničné úseky, a my tú diaľnicu nemáme v podstate doteraz hotovú, ale vtedy to veľmi dobre fungovalo. Vtedy to veľmi dobre fungovalo, vtedy to jednoducho išlo ako po masle. Takže toto je obdobie, ktoré nás čaká a na všetkých nás, na všetkých ľuďoch, ktorí nechcú, aby táto normalizácia tu nastala, aby sa vrátil naspäť zdravý rozum, aby sa naspäť vrátili ľudia, ktorí nehovoria výmysly, ktorí si nemyslia, že majú všetku pravdu, pred nami je ešte veľa-veľa práce, aby sme ľudí na Slovensku prebudili. Ja chcem povedať, že za naše hnutie SLOVENSKO sa tohto aktu, kedy oni idú teraz zničiť RTVS, verejnoprávnu televíziu, že naši poslanci sa tohto hlasovania nezúčastnia a nebudeme pri tom, ako vykostia RTVS, ako ju zničia, ako ju rozvrátia a ako tam dosadia svojho človeka, ktorý bude už len ďalej dosadzovať svojich ľudí a budú hlásnou trúbou bojovať o to, aby SNS-ka sa udržala v ďalších voľbách v parlamente a vo vláde. Verím, že im to nevyjde a musíme urobiť pre to všetko. Ďakujem pekne.